Det er ikke muligt at fastslå, hvad der i sidste ende tog livet af en 15-årig dreng fra Hørby, der blev fundet livløs den 28. marts i år på boldbanerne ved Hørby Stadion. Det kom frem i retten i dag i Hjørring, hvor en 33-årig mand er tiltalt for at have forårsaget drengens død. Den 33-årige nægter sig skyldig. I sagens anden retsdag skulle de fremmødte i dag høre vidneudsagn fra blandt andet en retsmediciner, der var supervisor på den 15-åriges ligsyn. Og ifølge ham er der to mulige dødsårsager, og det er ikke muligt at udelukke den ene eller den anden. Se artiklen her, for et overblik over første retsdag. Kvælning eller overdosis Retsmediciner Asser Hedegaard Thomsen forklarede, hvordan der var fundet tegn på kvælning af den 15-årige dreng. Der var blandt andet fundet blodsprængninger i hovedet på den 15-årige, som ifølge retsmedicineren er klassiske tegn på kvælning. For at den 15-årige mistede livet ved kvælning, skulle der ifølge retsmedicineren været spærret for luftvejene i minnimum et minut. Men han vil ikke fastslå kvælning som dødsårsag. For den 15-årige havde også en meget høj koncentration af MDMA, også kaldet Ecstasy, i blodet. Undersøgelserne af den afdøde viser, at han på dødstidspunktet havde 4,5 milligram MDMA per liter blod i kroppen. Og det er så højt et niveau, at retsmedicineren ikke kan udelukke, at den 15-årige døde af en overdosis. Sagen kort Ifølge anklageskriftet tog sagen sin begyndelse ved tre-tiden natten mellem den 27. og 28. marts i år, hvor den nu 33-årige tiltalte udsatte den 15-årige dreng for ”vold i betydeligt omfang.” Først på en adresse i Ravnshøj ved Frederikshavn, derefter under en køretur til Hørby udenfor Sæby og endelig på en adresse i byen, hvor volden fortsatte. Den tiltalte udsatte ifølge anklageskriftet den 15-årige for slag med både hænderne og bælter, ligesom han udsatte ham for kvælning med både et hundehalsbånd og et bælte. Som følge af den vold, han blev udsat for, pådrog drengen sig adskillige skader i ansigtet og på kroppen. Ifølge anklageskriftet havde den dengang 32-årige, udover at udsætte ham for særlig grov vold, også givet den 15-årige stoffet MDMA (bedre kendt som ecstasy, red.) Begge dele efterlod drengen i så hjælpeløs en tilstand, at han kort tid efter afgik ved døden.

Referat:
I dag fortsatte retssagen om den 15-årige dreng fra Hørby, der blev fundet død den 27. marts i år. I sagen er en 33-årig mand tiltalt for at have forårsaget den 15-åriges død, men han nægter sig skyld.